Man kry lewenslank vir verkragting van susterskind | Netwerk24
Deur André Damons 09 Augustus 2019 11:44
'n 22-jarige man van Mangaung is in die landdroshof in Bloemfontein lewenslank tronk toe gestuur vir die verkragting van sy 11-jarige susterskind.
Die verkragting het tussen Februarie 2017 en Augustus 2018 plaasgevind.
Sers. Ikobeng Hlubi, polisiewoordvoerder, sê die meisie het in Augustus 'n onderwyser by haar skool van die dade vertel, waarna die juffrou die voorval by die polisie aangemeld het.
Konst. Mamotshidisi Phiri, van die Mangaung-polisie se eenheid teen gesinsgeweld, kindermishandeling en seksmisdade, het die saak ondersoek en die man is twee dae later in hegtenis geneem.
*In 'n ander voorval is Tom Stock (69) 15 jaar tronkstraf opgelê nadat hy 'n 13-jarige verstandelik gestremde meisie verkrag het.
Volgens Hlubi het Stock die meisie op 12 September 2017 voorgekeer terwyl sy op pad skool toe was en haar na sy huis geneem waar hy haar verkrag het.
Die verkragting het later dieselfde dag aan die lig gekom toe die meisie die geld, wat Stock vir haar ná die verkragting gegee het, met vriende gedeel het.
Haar ma het haar gevra waar sy die geld kry en die voorval aangemeld. Stock is in hegtenis geneem en was in aanhouding totdat hy einde Julie gevonnis is.